Úradný vestník 304 E , 01/12/2005 S. 0258 - 0264



P6_TC1-COD(2004)0098 Pozícia Európskeho parlamentu prijatá v prvom čítaní 23. februára 2005 na účely prijatia smernice Európskeho parlamentu a Rady 2005/.../ES o uznávaní osvedčení námorníkov vydávaných v členských štátoch, a ktorou sa mení a dopĺňa smernica 2001/25/ES EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 80 ods. 2, so zreteľom na návrh Komisie, so zreteľom na stanovisko Európskeho hospodárskeho a sociálneho výboru [1], so zreteľom na stanovisko Výboru regiónov [2], konajúc v súlade s postupom ustanoveným v článku 251 zmluvy [3], keďže: (1) Rada vo svojom uznesení z 5. júna 2003 "Image of Community Shipping and Attracting Young People to the Seafaring Profession" zdôraznila nevyhnutnosť podporovať profesijnú mobilitu námorníkov v Európskej úniii, s osobitným dôrazom na postupy uznávania osvedčení o spôsobilosti, pričom sa zabezpečí súlad s Dohovorom Medzinárodnej námornej organizácie (IMO) o normách prípravy, osvedčovania a hliadkach námorníkov z roku 1978 (Dohovor STCW), v jeho zmenenom a doplnenom znení. (2) Námorná preprava je intenzívne a rýchlo sa rozvíjajúce odvetvie, ktoré má osobitný medzinárodný charakter. S ohľadom na zvyšujúci sa nedostatok námorníkov Spoločenstva môže byť preto účinnejšie zabezpečená rovnováha medzi ponukou a dopytom po ľudských zdrojoch na úrovni Spoločenstva ako na vnútroštátnej úrovni. Preto je nevyhnutné, aby bola spoločná dopravná politika v oblasti námornej dopravy rozšírená a uľahčila pohyb námorníkov v Spoločenstve. (3) Pokiaľ ide o kvalifikáciu námorníkov, v smernici Európskeho parlamentu a Rady 2001/25/ES zo 4. apríla 2001 o minimálnej úrovni prípravy námorníkov [4] sa v Spoločenstve ustanovili minimálne požiadavky námorného vzdelávania, prípravy a vydávania osvedčení. Táto smernica začlenila do práva Spoločenstva medzinárodnú prípravu, vydávanie osvedčení a normy hliadkovania ustanovené Dohovorom STCW. (4) Smernica 2001/25/ES ustanovuje, že námorníci musia mať osvedčenie o spôsobilosti vydané a potvrdené príslušným orgánom členského štátu v súlade s touto smernicou a ktoré oprávňuje jeho zákonného držiteľa slúžiť na lodi v rozsahu danej spôsobilosti a vykonávať funkcie až do úrovne zodpovednosti uvedenej v danom osvedčení. (5) Podľa článku 18 ods. 1 a 2 smernice 2001/25/ES vzájomné uznávanie osvedčení, ktoré sú vo vlastníctve námorníkov, ktorí sú alebo nie sú štátnymi príslušníkmi členských štátov, členskými štátmi, tiež podlieha ustanoveniam smerníc 89/48/EHS [5] a 92/51/EHS [6], ktorými sa ustanovuje prvý, resp. druhý všeobecný systém uznávania odborného vzdelania a prípravy. Tieto smernice neustanovujú automatické uznávanie formálnych kvalifikácií námorníkov, keďže námorníci môžu podliehať kompenzažným opatreniam. (6) Každý členský štát by mal uznať akékoľvek osvedčenie a iný dôkaz o formálnych kvalifikáciách vydaný iným členským štátom v súlade so smernicou 2001/25/ES. Z toho dôvodu by mal každý členský štát povoliť námorníkovi, ktorý získal osvedčenie o spôsobilosti v inom členskom štáte v súlade s požiadavkami tejto smernice, zamestnať sa alebo vykonávať námornícke povolanie za rovnakých podmienok ako sú tie, ktoré sa vzťahujú na štátnych prísluníkov tohto členského štátu. (7) Keďže táto smernica je zameraná na uľahčenie vzájomného uznávania osvedčení, neupravuje podmienky, ktoré sa týkajú prístupu k zamestnaniu. (8) Dohovor STCW vymedzuje jazykové požiadavky pre námorníkov. Tieto požiadavky by mali byť zahrnuté do práva Spoločenstva, aby sa zabezpečila účinná komunikácia na palube lodí a uľahčil sa voľný pohyb námorníkov v Spoločenstve. (9) Rozširovanie osvedčení o spôsobilosti námorníkov získané v súčasnosti falšovaním znamená vážne nebezpečenstvo pre bezpečnosť na mori a pre ochranu morského životného prostredia. Držitelia falošných osvedčení o spôsobilosti nespĺňajú vo väčšine prípadov minimálne požiadavky na vydávanie osvedčení podľa Dohovoru STCW. Títo námorníci môžu byť ľahko účastníkmi nehôd na mori. (10) Členské štáty by preto mali prijať a presadiť osobitné opatrenia na zabránenie a postihovanie podvodných praktík spojených s vydávaním osvedčení o odbornej spôsobilosti a mali by v rámci Medzinárodnej námornej organizácie pokračovať vo svojom úsilí o dosiahnutie prísnych a vymáhateľných dohôd o celosvetovom boji proti takýmto praktikám. Výbor pre námornú bezpečnosť a zabránenie znečistenia z lodí je v tomto ohľade vhodným miestom na výmenu informácií, skúseností a osvedčených postupov. (11) Nariadením (ES) č. 1406/2002 [7] sa ustanovila Európska námorná bezpečnostná agentúra (agentúra) na účely zabezpečenia vysokej, jednotnej a účinnej úrovne námornej bezpečnosti a zabránenia znečisťovaniu z lodí. Jednou z úloh pridelených agentúre je pomáhať Komisii pri plnení úloh, ktoré jej boli určené právnymi predpismi Spoločenstva, ktoré sa uplatňujú na prípravu, vydávanie osvedčení a hliadkovaní posádok lodí. (12) Agentúra by mala preto pomáhať Komisii pri overovaní či členské štáty spĺňajú požiadavky tejto smernice a smernice 2001/25/ES. (13) Vzájomné uznávanie osvedčení, ktoré sú vo vlastníctve námorníkov, ktorí sú alebo nie sú štátnymi príslušníkmi členských štátov, členskými štátmi, by nemalo ďalej podliehať ustanoveniam smerníc 89/48/EHS a 92/51/EHS ale by sa malo riadiť ustanoveniami tejto smernice. (14) Rada by mala podľa bodu 34 Medziinštitucionálnej dohody o lepšom zákonodárstve [8] podporovať členské štáty, aby pre seba i v záujme Spoločenstva vypracovali a zverejnili vlastné tabuľky, ktoré budú podľa možnosti zachytávať súvislosť medzi touto smernicou a ich transpozičnými opatreniami. (15) Smernica 2001/25/ES by sa preto mala zodpovedajúcim sôsobom zmeniť a doplniť. PRIJALI TÚTO SMERNICU: Článok 1 Rozsah pôsobnosti Táto smernica sa uplatňuje na námorníkov, ktorí sú: a) štátni príslušníci členského štátu; a b) štátni príslušníci iných štátov, ktorí majú osvedčenia vydané členským štátom. Článok 2 Vymedzenie pojmov Na účely tejto smernice sa uplatňujú tieto vymedzenia pojmov: a) "námorník" je osoba s úrovňou prípravy a s osvedčením vydaným členským štátom minimálne v súlade s požiadavkami stanovenými v prílohe I k smernici 2001/25/ES; b) "osvedčenie" je platný dokument v zmysle článku 4 smernice 2001/25/ES; c) "príslušné osvedčenie" je osvedčenie, ako je stanovené v článku 1 bod 27 smernice č. 2001/25/ES; d) "potvrdenie" znamená platný dokument vydaný príslušným orgánom členského štátu v súlade s článkom 5 ods. 2 a 6 smernice 2001/25/ES; e) "uznanie" znamená prijatie osvedčenia alebo príslušného osvedčenia vydaného iným členským štátom príslušnými orgánmi hostiteľského členského štátu; f) "hostiteľský členský štát" je akýkoľvek iný členský štát, v ktorom námorník žiada o uznanie svojho príslušného osvedčenia/príslušných osvedčení alebo iného osvedčenia/iných osvedčení; g) "Dohovor STCW" je Medzinárodný dohovor o normách prípravy, kvalifikácie a hliadkach námorníkov, 1978, v súčasnom znení; h) "kódex STCW" je Kódex o príprave, kvalifikácii a hliadkach námorníkov ako bol prijatý na základe rezolúcie č. 2 konferencie zmluvných strán STCW v roku 1995, v súčasnom znení; i) "agentúra" znamená Európsku námornú bezpečnostnú agentúru zriadenú nariadením (ES) č. 1406/2002. Článok 3 Uznávanie osvedčení 1. Každý členský štát uzná príslušné osvedčenie alebo iné osvedčenia vydané iným členským štátom v súlade s požiadavkami stanovenými v smernici 2001/25/ES. 2. Uznanie príslušných osvedčení sa obmedzuje na postavenia, funkcie a úrovne zodpovednosti v ňom predpísané a musí byť doplnené potvrdením, ktoré doloží takéto uznanie. 3. Členské štáty zabezpečia právo odvolať sa proti akémukoľvek odmietnutiu potvrdiť platné osvedčenie alebo proti nečinnosti v súlade s vnútroštátnymi právnymi predpismi a postupmi. 4. Bez ohľadu na odsek 3 môžu príslušné orgány členského štátu uplatniť ďalšie obmedzenia týkajúce sa postavení, funkcií a úrovní zodpovednosti, pokiaľ ide o pobrežné plavby, ako sa uvádza v článku 7 smernice 2001/25/ES, alebo alternatívnych osvedčení vydávaných podľa nariadenia VII/1 prílohy I k smernici 2001/25/ES. 5. Hostiteľský členský štát zabezpečí, že námorníci, ktorí predložili na uznanie osvedčenia pre vedúce funkcie, majú primerané vedomosti o námornej legislatíve príslušného členského štátu zodpovedajúce funkciám, ktoré môžu zastávať Článok 4 Zmeny a doplnenia smernice 2001/25/ES Smernica 2001/25/ES sa mení a dopĺňa takto: 1. Článok 4 sa nahrádza takto: "Článok 4 Osvedčenie Osvedčenie je akýkoľvek platný dokument bez ohľadu na meno, pod ktorým bol vydaný, vydaný príslušným orgánom členského štátu v súlade s článkom 5 a požiadavkami stanovenými v prílohe I." 2. Vkladá sa nasledujúci článok 7a: "Článok 7a Zabránenie podvodom a iným nezákonným praktikám 1. Členské štáty prijmú a presadia náležité opatrenia na zabránenie podvodom a iným nezákonným praktikám, ktoré sú spojené s postupom udeľovania osvedčení alebo s osvedčeniami vystavenými a potvrdenými príslušnými orgánmi členských štátov, a stanovia sankcie, ktoré sú účinné, primerané a odradzujúce. 2. Členské štáty poveria príslušné vnútroštátne orgány zodpovednosťou za odhaľovanie podvodných praktík a boj proti týmto praktikám a vymieňajú si informácie o udeľovaní osvedčení námorníkov s príslušnými orgánmi iných krajín. Členské štáty o tom bezodkladne informujú ostatné členské štáty a Komisiu. Členské štáty o tom bezodkladne informujú aj akúkoľvek tretiu krajinu, s ktorou sa dohodol záväzok v súlade s nariadením I/10 odsekom 1.2 Dohovoru STCW. 3. Na žiadosť hostiteľského členského štátu poskytnú príslušné orgány iného členského štátu písomné potvrdenie alebo odmietnutie pravosti osvedčení námorníkov, zodpovedajúcich potvrdení alebo akýchkoľvek iných listinných dôkazov o výcviku vystavených v tomto inom členskom štáte." 3. Článok 18 ods. 1 a ods. 2 sa vypúšťajú s účinnosťou od... [9]. 4. Vkladá sa nasledujúci článok 21a: "Článok 21a Pravidelné monitorovanie plnenia Bez toho, aby boli dotknuté právomoci Komisie podľa článku 226 zmluvy, Komisia s pomocou agentúry pravidelne overuje aspoň raz za päť rokov, či členské štáty plnia minimálne požiadavky stanovené touto smernicou." 5. Vkladá sa nasledujúci článok 21b: "Článok 21b Správa o plnení Najneskôr do [...] [10] predloží Komisia Európskemu parlamentu a Rade hodnotiacu správu, ktorú vypracuje na základe informácií získaných podľa článku 21a. Komisia v tejto správe vypracuje analýzu plnenia tejto smernice členskými štátmi, a ak to bude potrebné, navrhne ďalšie opatrenia." 6. Do prílohy I kapitola I sa vkladá tento ods. 1a: "1a. Členské štáty zabezpečia, aby námorníci boli dostatočne jazykovo zdatní, ako je stanovené v nariadeniach A-II/1, A-III/1, A-IV/2 a A-II/4 kódexu STCW, aby tak mohli vykonávať osobitné povinnosti na plavidle pod vlajkou hosťujúceho členského štátu." Článok 5 Transpozícia 1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do [...] [11]. Bezodkladne oznámia Komisii znenie týchto ustanovení. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty. 2. Členské štáty oznámia Komisii znenie ustanovení vnútroštátnych právnych predpisov, ktoré prijmú v oblasti pôsobnosti tejto smernice. Článok 6 Účinnosť Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie. Článok 7 Adresáti Táto smernica je určená členským štátom. V... Za Európsky parlament predseda Za Radu predseda [1] Ú. v. EÚ C [...], [...], s. [...]. [2] Ú. v. EÚ C [...], [...], s. [...]. [3] Pozícia Európskeho parlamentu z 23. februára 2005. [4] Ú. v. ES L 136, 18.5.2001, s. 17. Smernica naposledy zmenená a doplnená smernicou 2003/103/ES (Ú. v. EÚ L 326, 13.12.2003, s. 28). [5] Smernica Rady 89/48/EHS z 21. decembra 1988 o všeobecnom systéme uznávania diplomov vyššieho vzdelania udelených pri ukončení odborného vzdelávania a prípravy v dĺžke trvania aspoň troch rokov (Ú. v. ES L 19, 24.1.1989, s. 16). Smernica zmenená a doplnená smernicou Európskeho parlamentu a Rady 2001/19/ES (Ú. v. ES L 206, 31.7.2001, s. 1). [6] Smernica Rady 92/51/EHS z 18. júna 1992 o druhom všeobecnom systéme uznávania odborného vzdelania a prípravy, ktorou sa dopĺňa smernica 89/48/EHS (Ú. v. ES L 209, 24.7.1992, s. 25). Smernica naposledy zmenená a doplnená rozhodnutím Komisie 2004/108/ES (Ú. v. EÚ L 32, 5.2.2004, s. 15). [7] Nariadenie Európskeho parlamentu a Rady (ES) č. 1406/2002 z 27. júna 2002, ktorým sa ustanovuje Európska námorná bezpečnostná agentúra (Ú. v. ES L 208, 5.8.2002, s. 1). Nariadenie naposledy zmenené a doplnené nariadením (ES) č. 724/2004 (Ú. v. EÚ L 129, 29.4.2004, s. 1). [8] Ú. v. EÚ C 321, 31.12.2003, s. 1. [9] 24 mesiacov po nadobudnutí účinnosti tejto smernice. [10] päť rokov po nadobudnutí účinnosti tejto smernice. [11] 24 mesiacov po nadobudnutí účinnosti tejto smernice. --------------------------------------------------